Győrbe terveztek közösségi pavilont a Széchenyi István Egyetem építészhallgatói

Győr egyik lakótelepi városrészébe, Adyvárosba terveztek közösségi pavilont a Széchenyi István Egyetem elsőéves építész mesterszakos hallgatói a helyi önkormányzati képviselő felkérésére. Az intézmény nagy hangsúlyt helyez a projektalapú oktatásra, amely a gyakorlatban jól használható tudást ad a fiataloknak – a feladat is ezt a célt szolgálta.

A győri Széchenyi István Egyetem építészképzésének már 2009 óta fontos része a „design” tantárgy. A kurzus célja a tér és forma közötti komplex kapcsolatrendszer vizsgálata, különös tekintettel a kortárs design léptékfüggetlenségére és téralkotásban betöltött szerepére.

„A kezdetektől a projektalapú oktatásra helyezzük a hangsúlyt, és cégekkel, intézményekkel működünk együtt. A tizenöt év során többek között a GYSEV Zrt.-nek, a Rábaluxnak és a győri önkormányzatnak is terveztek a hallgatók. A mostani félévben Boncsarovszky Péter győr-adyvárosi önkormányzati képviselő megkeresésére egy közösségi pavilon tervezése volt a feladat, amely a Kodály Zoltán út mögött, a Móra-iskola és a bölcsőde közelében lévő zöldterületen kapna helyet” – mondta dr. Géczy Nóra, az Épülettervezési Tanszék egyetemi docense.

Az elsőéves építész mesterszakos hallgatók négy csapatban dolgozva szociológiai szempontból is megvizsgálták a környéket, megkérdezték az ottlakókat, s mindezt felhasználva fejlesztették ötleteiket. Ennek során a térhasználat, az anyagválasztás és a funkcionális rendszerek összefüggéseit elemezték, kiemelve az ergonómia, a fenntarthatóság és a közösségi terek érzelmi dimenziójának integrációját, a design sokrétű megközelítésével.

A nyertes terv kiválasztásában az önkormányzati képviselőn és az oktatón kívül Szalai Attila építész és Pintér Gábor tájépítész vett részt. Végül a Papírsárkány fantázianevű csapat elképzelése bizonyult a legjobbnak, amelynek tagjai Baboss Nikolett, Csanádi Kornél, Kelemen Roland, Kelemen Zsófia és Tóth Bence voltak.

„Mindegyik koncepció tartalmazott nagyon szép megoldásokat. A győztes munka szoborszerű, emblematikus kialakításával tűnt ki, amely esztétikai és funkcionális szempontból egyaránt figyelemre méltó. Értékét tovább erősítették a parkba tervezett köztéri bútorok, lámpák, ivókutak és hulladékgyűjtők ötletes, kreatív megoldásai. Bízunk abban, hogy a terv a jövőben megvalósulhat” – részletezte dr. Géczy Nóra, hozzátéve: továbbra is várják az együttműködő partnereket, mert mindig örülnek, ha hallgatóik kreativitásával akár településeket, akár cégeket tudnak segíteni.

Sajtókapcsolat:

* Hancz Gábor, igazgató
* Kommunikációért és Sajtókapcsolatokért Felelős Igazgatóság
* +36 96 503 400/3788
* hancz.gabor@sze.hu

|  |  |
| --- | --- |
|  | © Széchenyi István EgyetemA győztes csapat terve. |
|  | © Széchenyi István EgyetemA győztes csapat terve. |
|  | © Fotó: Dudás Máté/Széchenyi István EgyetemA projektben elsőéves építész mesterszakos hallgatók vettek részt. |

Eredeti tartalom: Széchenyi István Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/18216/gyorbe-terveztek-kozossegi-pavilont-a-szechenyi-istvan-egyetem-epiteszhallgatoi/